**Saoirse Úna Ronan** (lausutaan /ˈsɜrʃə ˈuːnə ˈroʊnən/; s. 12. huhtikuuta 1994 Bronx, New York, New York) on irlantilainen näyttelijä.

Ronanin ura alkoi Irlannin televisiosta vuonna 2003. Hän on saanut neljä Oscar-ehdokkuutta rooleistaan elokuvissa *Sovitus* (2007), *Brooklyn* (2015), *Lady Bird* (2017) ja *Pikku naisia* (2019). Muita merkittäviä rooleja hän on tehnyt muun muassa elokuvissa *Oma taivas* (2009), *Hanna* (2011), *Vieras* (2013) ja *The Grand Budapest Hotel* (2014). 

Vuonna 2017 Ronan palkittiin parhaan naispääosan Golden Globella roolistaan Greta Gerwigin elokuvassa *Lady Bird*.

Varhaisvaiheet
--------------

Saoirse Ronan syntyi New Yorkin Bronxissa irlantilaisten Monica ja Paul Ronanin ainoaksi lapseksi. Hänen vanhempansa ovat lähtöisin Dublinista ja asuivat Yhdysvalloissa paperittomina maahanmuuttajina. Perheellä oli New Yorkissa talousvaikeuksia, ja Saoirsen isä työskenteli rakennusmiehenä ja baarimikkona ennen kuin kouluttautui näyttelijäksi. Hän oli myös mukana paikallisen irlantilaisteatterin näytöksissä. Kun Saoirse oli kolmevuotias, perhe muutti takaisin Irlantiin. Saoirse varttui Ardattinin kylässä Carlow’n kreivikunnassa. Hän opiskeli ensin julkisessa koulussa ja myöhemmin yksityisen tuutorin kanssa kotona. Teini-ikäisenä Saoirse muutti vanhempiensa kanssa Howthin kalastajakylään Dublinin liepeille.

Ura
---

Ronan näytteli nuorena Irlannin televisiossa. Hänellä oli rooli televisiokanava RTÉ:n sarjassa *Clarence Streetin lääkäriasema* (*The Clinic*). Samoihin aikoihin Ronan koe-esiintyi Luna Lovekivan rooliin elokuvaan *Harry Potter ja Feeniksin kilta*, mutta osan sai Evanna Lynch.

Ronanin ensimmäinen elokuva oli kaupallisesti epäonnistunut romanttinen komedia *Äidin poikaystävä* (2007). Samana vuonna Ronan teki läpimurtonsa Briony Tallisina elokuvassa *Sovitus*, jossa hän näytteli Keira Knightleyn ja James McAvoyn kanssa. Hän esittää kirjallisesti lahjakasta nuorta tyttöä, jonka sepittämä valhe vaikuttaa monen ihmisen elämään. Ronan oli vain 12-vuotias koe-esiintyessään rooliin, ja kriitikot huomioivat hänen kykynsä ensimmäistä kertaa. Ronan oli roolistaan ehdolla Bafta-, Oscar- ja Golden Globe -palkinnon saajaksi.

Heinäkuussa 2007 Ronan valittiin esittämään Susie Salmonin pääosaroolia Alice Seboldin romaaniin pohjautuvassa Peter Jacksonin elokuvassa *Oma taivas*. Rankasta aiheestaan huolimatta elokuvassa ei ollut raakoja kohtauksia, joten 13-vuotias Ronan saattoi näytellä roolin ilman suurta henkistä painolastia. Kriitikoiden vastaanotto oli nuivahko, mutta Ronan sai myönteistä palautetta työstään ja häntä pidettiin "kypsänä ikäisekseen". Ronan näytteli vuonna 2008 kahdessa elokuvassa; hän teki sivuroolin elokuvassa *Houdini ja rakkauden kahleet* ja esitti sankarillista teiniä elokuvassa *Hehkuva kaupunki*. Kumpikaan ei menestynyt kaupallisesti, ja eräs kriitikko piti jälkimmäistä Ronanin kykyjen haaskauksena.

Ronan esitti sivuroolissa puolalaista orpoa toisen maailmansodan aikaan sijoittuvassa elokuvassa *The Way Back* (2010). Vuonna 2011 Ronan näytteli nimiroolia *Sovitus*-ohjaaja Joe Wrightin toimintaelokuvassa *Hanna*. Rooliin valmistautuminen vaati taistelulajien harjoittelua, sillä Ronan esitti palkkamurhaajaksi koulutettavaa 15-vuotiasta tyttöä, ja hän teki itse stunt-kohtauksensa. Vuonna 2013 Ronan oli pääosassa Stephenie Meyerin romaaniin perustuvassa elokuvassa *Vieras* sekä Meg Rosoffin romaaniin perustuvassa elokuvassa *How I Live Now*. Ronan sai kriitikoilta kehuja intensiteetistään ja läsnäolostaan valkokankaalla, mutta kumpikaan elokuva ei juuri tuottanut lipputuloja.

Vuonna 2015 Ronan esitti pääosaa jännitystrillerissä *Stockholm, Pennsylvania* sekä draamaelokuvassa *Brooklyn*. Vuonna 2015 kerrottiin Ronanin saaneen pääosan Anton Tšehovin *Lokki*-näytelmään perustuvasta Michael Mayerin ohjaamasta elokuvasta.

Vuonna 2017 Ronan näytteli pääroolin Greta Gerwigin elokuvassa *Lady Bird*, josta hänet palkittiin parhaan naispääosan Golden Globella.

Vuonna 2019 Ronan oli jälleen parhaan naispääosan Oscar- Golden Globe- ja Bafta-ehdokkaana Jo Marchin roolistaan Louisa May Alcottin romaaniin perustuvassa *Pikku naisia* -uusintafilmatisoinnissa. Häntä pidettiin tässä vaiheessa jo ansioituneena näyttelijänä, ja hän oli toiseksi nuorin jo neljä kertaa Oscar-ehdokkaana ollut naisnäyttelijä Jennifer Lawrencen jälkeen.

Julkisuuskuva
-------------

Ronan pääsi vuonna 2020 *The Irish Times* -lehdessä Irlannin suurimpien näyttelijöiden listan sijalle 6. Vuonna 2018 hän oli *Maxim*-lehden Hot 100-listalla ja samana vuonna Net-a-Porter valitsi hänet parhaiten pukeutuvien naisten listalle.

Yksityiselämä
-------------

Ronanilla on Irlannin ja Yhdysvaltojen kaksoiskansalaisuus. Hän on läheinen vanhempiensa kanssa ja asui heidän luonaan 19-vuotiaaksi asti. Ronan on seurustellut vuodesta 2018 lähtien skotlantilaisen näyttelijän Jack Lowdenin kanssa. He näyttelivät yhdessä elokuvassa *Kaksi kuningatarta*. Ronan asuu pääasiassa Dublinissa ja Lontoossa, mutta pitää itseään myös newyorkilaisena.

Ronan kertoi vuonna 2018 pitävänsä sosiaalista mediaa "stressaavana", eikä hänellä sen vuoksi ole tilejä sosiaalisen median kanavilla. Hän on ollut mukana lasten ja kodittomien oikeuksia tukevissa kampanjoissa Irlannissa. Ronan myös tukee julkisesti HLBT-yhteisöä ja on äänestänyt Irlannissa homoavioliittojen puolesta.

Filmografia
-----------

Saoirse Ronan Toronton elokuvajuhlilla 2015.
Ronan elokuvan *Kaksi kuningatarta* ensi-illassa 2018.

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 2007 | *The Christmas Miracle of Jonathan Toomey* | *The Christmas Miracle of Jonathan Toomey* | Celia Hardwick |
| *Äidin poikaystävä* | *I Could Never Be Your Woman* | Izzie Mensforth |
| *Sovitus* | *Atonement* | 13-vuotias Briony Tallis |
| 2008 | *Houdini ja rakkauden kahleet* | *Death Defying Acts* | Benji McGarvie |
| *Hehkuva kaupunki* | *City of Ember* | Lina Mayfleet |
| 2009 | *Oma taivas* | *The Lovely Bones* | Susie Salmon |
| 2010 | *The Way Back* | *The Way Back* | Irena Zielińska |
| *Kätkijät* | *Arrietty* | Arrietty (ääni engl. versiossa) |
| 2011 | *Hanna* | *Hanna* | Hanna Heller |
| *Violet & Daisy* | *Violet & Daisy* | Daisy |
| 2012 | *Byzantium* | *Byzantium* | Eleanor Webb |
| 2013 | *Vieras* | *The Host* | Melanie Stryder / Vaeltaja "Wanda" |
| *How I Live Now* | *How I Live Now* | Daisy |
| *Justus ja urheat ritarit* | *Justin and the Knights of Valour* | Talia (äänirooli) |
| 2014 | *The Grand Budapest Hotel* | *The Grand Budapest Hotel* | Agatha |
| *Muppets Most Wanted* | *Muppets Most Wanted* | balettitanssija (cameo) |
| *Lost River* | *Lost River* | Rat |
| 2015 | *Stockholm, Pennsylvania* | *Stockholm, Pennsylvania* | Leia Dargon |
| *Brooklyn* | *Brooklyn* | Éilis Lacey |
| 2017 | *Loving Vincent* | *Loving Vincent* | Marguerite Gachet (äänirooli) |
| *Lady Bird* | *Lady Bird* | Christine "Lady Bird" McPherson |
| *Rannalla* | *On Chesil Beach* | Florence Ponting |
| 2018 | *The Seagull* | *The Seagull* | Nina Zarechnaya |
| *Kaksi kuningatarta* | *Mary Queen of Scots* | Maria Stuart |
| 2019 | *Pikku naisia* | *Little Women* | Josephine "Jo" March |
| 2020 | *Ammonite* | *Ammonite* | Charlotte Murchison |
| 2021 | *The French Dispatch* | *The French Dispatch* | narkkari / showtyttö #1 |
| 2022 | *See How They Run* | *See How They Run* | konstaapeli Stalker |

| Televisiosarjat |
| --- |
| Vuosi | Suomenkielinen nimi | Alkuperäinen nimi | Rooli | Jakso(t) |
| 2003–2004 | *Clarence Streetin lääkäriasema* | *The Clinic* | Rhiannon Geraghty | 4 jaksoa |
| 2005 | *Proof* | *Proof* | Orla Boland |
| 2014 | *Robot Chicken* | *Robot Chicken* | Sasha / Draculaura / Bloody Mary (ääni)Merida / Aurora / Jasmine (ääni) | "Catdog on a Stick""Stone Cold Steve Cold Stone" |

| Musiikkivideot |
| --- |
| Vuosi | Artisti | Kappale |
| 2013 | Bat for Lashes | "Garden’s Heart" |
| 2016 | Hozier | "Cherry Wine" |
| 2017 | Ed Sheeran | "Galway Girl" |

| Teatteri |
| --- |
| Vuosi | Suomenkielinen nimi | Alkuperäinen nimi | Rooli | Esityspaikka |
| 2016 | *Noitavaino* | *The Crucible* | Abigail Williams | Walter Kerr Theatre, Broadway |
| 2021 | *Macbeth* | *Macbeth* | Lady Macbeth | Almeida Theatre, West End |

Lähteet
-------

1. ↑  Peter Debruge: 'Atonement' actress creating 'Lovely' buzz  4.9.2007. variety.com:  Variety. Viitattu 20.1.2016. (englanniksi)
2. ↑  Niall O'Dowd: Saoirse Ronan's illegal Irish parents and her start in the Bronx *irishcentral.com*.  10.1.2018.  Arkistoitu 10.1.2018. Viitattu 7.3.2021.
3. ↑  Fragoso, Samuel: "Saoirse Ronan on growing up and moving to New York" *Vice*.  13.11.2015.  Arkistoitu 29.11.2015. Viitattu 4.5.2023. (englanniksi)
4. 1 2  Irish Teen Saoirse Ronan Cast In Peter Jackson’s ’The Lovely Bones’  12.7.2007. The Irish Film & Television Network. Viitattu 14.7.2011. (englanniksi)
5. ↑  Dirks, Tim: "Academy Awards Best Supporting Actress Facts & Trivia *Filmsite.org*. Viitattu 4.5.2023. (englanniksi)
6. ↑  Schneller, Johanna: "Saoirse Ronan: It's lonely to play a girl gone to heaven" *The Globe and Mail*.  8.1.2010. Viitattu 4.5.2023. (englanniksi)
7. ↑  Holden, Stephen: "Fleeing a Dying Civilization, Toward Hope and Sunlight" *The New York Times*.  9.10.2008. Viitattu 4.5.2023. (englanniksi)
8. ↑  Leo Barraclough: Saoirse Ronan, Annette Bening to Star in Adaptation of Anton Chekhov’s ‘The Seagull’ (EXCLUSIVE)  13.5.2015. variety.com:  Variety. Viitattu 1.9.2016. (englanniksi)
9. ↑  Crist, Allison: "Saoirse Ronan Becomes Second Youngest Four-Time Nominee" *The Hollywood Reporter*.  13.1.2020. Viitattu 4.5.2023. (englanniksi)
10. ↑  Clarke, Donald; Brady, Tara: The 50 Greatest Irish film actors of all time – in order *The Irish Times*.  13.6.2020. Viitattu 4.5.2023. (englanniksi)
11. ↑  Meet the women of Maxim Hot 100 14.6.2018
12. ↑  "Best Dressed List" *Net a Porter*.  30.12.2018. Viitattu 4.5.2023. (englanniksi)
13. ↑  Webster, Laura: "Saoirse Ronan and Jack Lowden recreate Braveheart scene before Scotland match" *The National*.  13.7.2022. Viitattu 4.5.2023. (englanniksi)
14. ↑  Rothkopf, Joshua: "Saoirse Ronan on Brooklyn, her stage debut, why moms know best and returning to New York *Time Out*.  16.2.2016. Viitattu 4.5.2023. (englanniksi)
15. ↑  "Saoirse Ronan avoids 'stressful' social media" *Hollywood.com*. Viitattu 4.5.2023. (englanniksi)
16. ↑  Purcell, Ryan: Celebs Hansard, Hozier and Ronan lead "illegal" homeless uprising in Dublin *The Irish Times*.  19.12.2016. Viitattu 4.5.2023. (englanniksi)
17. ↑  "Marriage Referendum: I'm honoured my first vote will be to gay marriage, says Saoirse Ronan" *The Independent*. Viitattu 4.5.2023. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Saoirse Ronan**.
* Saoirse Ronan Internet Movie Databasessa. (englanniksi)
* Saoirse Ronan Elonetissä.
* Saoirse Ronan Allmoviessa (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Elonet

 |
|  |
| Muut | 
* IdRef

 |

 |